Opis projektu: Príspevok EÚ sa sústredí na tieto dva aspekty: a) Pomoc laboratóriám V rámci programu pomoci laboratóriám poskytuje OPCW pomoc pri zdokonaľovaní technických spôsobilostí laboratórií, ktoré sú zapojené do chemických analýz a monitorovania. Pomoc je v zásade vo forme finančnej podpory na vykonávanie technického hodnotenia alebo auditu laboratória, aby sa zvýšila úroveň jeho spôsobilosti, ďalej školení zameraných na rozvoj schopností technických pracovníkov v moderných laboratóriách/inštitúciách, prax v akreditovanom laboratóriu na rozvoj zručností, realizovanie malých výskumných projektov súvisiacich s vypracovaním metódy, validáciou atď. Podpora, ktorú poskytuje OPCW, však nepokrýva náklady na nadobúdanie hardvéru alebo iné investičné náklady. Keďže pomoc odborníkov dostupná v OPCW je vzhľadom na iné záväzky obmedzená, je rovnako potrebné, aby sa takáto pomoc využívala z vonkajších zdrojov. Projekt na pomoc laboratóriám sa začal realizovať v roku 2005 ako súčasť jednotnej akcie Rady z 22. novembra 2004 a v rámci neho sa v ôsmich verejne financovaných laboratóriách v krajinách, ktorých hospodárstvo je v rozvojovom období alebo v procese transformácie, zabezpečuje základné analytické vybavenie, ako je stolový plynový chromatograf (GC) alebo stolový plynový chromatograf-hmotnostný spektrometer (GC-MS) s potrebnou technickou pomocou s cieľom zlepšiť technickú spôsobilosť v oblasti analýzy chemických látok súvisiacich s CWC. Na základe oznámenia, ktoré dal do obehu technický sekretariát OPCW, ktorý prijímal žiadosti o podporu projektu, bolo prijatých 100 žiadostí. Z toho 19 žiadostí bolo odporučených na zváženie EÚ. Keďže podpora sa v rámci projektu v roku 2005 mala poskytnúť iba ôsmim laboratóriám, ostatných jedenásť prípadov na skrátenom zozname nemohlo byť schválených. Podpora EÚ na krytie nákladov týchto požiadaviek bude dlhodobá a umožní laboratóriám v cieľových krajinách výrazne zlepšiť technickú spôsobilosť a kvalitu a presnosť analýzy chemických látok. Nový projekt, ktorý sa má vykonať v roku 2006, zahrnie ďalších osem laboratórií alebo taký počet, aký umožnia dostupné financie a ktoré vyberie mechanizmus povoľovania uvedených v projekte 2.2.b. Tento projekt bude preto rozšírením projektu na pomoc laboratóriám z roku 2005. Jeho vykonávanie sa začne potom, čo členské štáty EÚ na základe písomnej správy, ktorú vypracuje OPCW, pozitívne zhodnotia súčasný projekt. Mechanizmus povoľovania: Mechanizmus povoľovania vytvorený pre projekt 2.2.b sa použije na výber príjemcov, ktorí budú poberať prostriedky z tohto grantu. Na projekty, ktoré sa týkajú týchto ôsmich verejne financovaných laboratórií vrátane hardvérovej podpory, je potrebná predchádzajúca dohoda členských štátov EÚ. Do úvahy budú prichádzať iba laboratóriá s prepojením na CWC a zvažovať sa bude stav vykonávania CWC, ako aj včasný príspevok do bežného rozpočtu OPCW zo strany možných prijímajúcich štátov. Všetky prepravy v rámci tohto projektu sa majú uskutočňovať v súlade s nariadením Rady (ES) č. 1334/2000 z 22. júna 2000 stanovujúcim režim Spoločenstva na kontrolu exportov položiek a technológie s dvojakým použitím (1), ako aj usmerneniami pre príslušný režim kontroly exportu, v rámci čoho sa môže technický sekretariát OPCW vyzvať, aby vykonal dozornú úlohu. Štáty, ktoré sú zmluvnými stranami CWC a ktoré budú príjemcami v rámci tohto projektu, sa podpísaním memoranda o porozumení na tento účel s technickým sekretariátom OPCW zaručujú, že prepravené tovary sa budú používať v súlade s ustanoveniami CWC. Celkové odhadované náklady: 700 000 EUR b) Kurz rozvoja analytických zručností Jednotná akcia Rady z 22. novembra 2004 podporila kurz analytického rozvoja pre 20 účastníkov, ktorý sa v roku 2005 mal uskutočniť v členskom štáte Európskej únie. Kurz sa úspešne uskutočnil od 24. júna do 8. júla 2005 v Holandsku. Vzhľadom na veľmi veľký ohlas na účasť na kurze (prijatých bolo bezmála 180 žiadostí) z cieľových krajín, t. j. krajín, ktorých hospodárstvo je buď v rozvojovom období, alebo v procese transformácie, sa v roku 2006 navrhuje uskutočnenie 2 blokov toho istého kurzu. Kurzy sa uskutočnia v Európe za pomoci jednej alebo dvoch inštitúcií. Na každom kurze sa môže zúčastniť 20 účastníkov. Účastníci by mali preukázať jasné prepojenie s činnosťami CWC, a to najmä s účinným vykonávaním CWC vo svojej krajine. Cieľom kurzu je pomôcť kvalifikovaným analytickým chemikom zo štátov, ktoré sú zmluvnými stranami dohovoru a ktorých hospodárstvo je buď v rozvojovom období, alebo v procese transformácie, získať ďalšie skúsenosti a praktické znalosti; uľahčiť analýzu chemických látok, ktoré súvisia s vnútroštátnym vykonávaním CWC; posilniť vnútroštátne kapacity v štátoch, ktoré sú stranami dohovoru, ponúknutím školení v analytickej chémii pre pracovníkov priemyslu, akademických inštitúcií a vládnych laboratórií; uľahčiť prijímanie osvedčených laboratórnych postupov; a rozšíriť okruh ľudských zdrojov, z ktorých môžu vnútroštátne orgány a sekretariát v budúcnosti čerpať. Poskytne teoretické a praktické školenie v oblastiach, ktoré súvisia s validáciou systému, riešením problémov, prípravou vzoriek a analýzou. Každý kurz bude trvať 2 týždne v júni a júli alebo v akomkoľvek inom vhodnom období v roku 2006. Celkové odhadované náklady: 230 000 EUR Celkové odhadované náklady projektu č. 3: 930 000 EUR